CELEX: 32017D0301
Language: bg
Date: 2017-02-17 00:00:00
Title: Решение (ОВППС) 2017/301 на Съвета от 17 февруари 2017 година за удължаване на мандата на специалния представител на Европейския съюз за Сахел

21.2.2017   
            
            
               BG
            
            
               Официален вестник на Европейския съюз
            
            
               L 43/225
            
         РЕШЕНИЕ (ОВППС) 2017/301 НА СЪВЕТА
   от 17 февруари 2017 година
   за удължаване на мандата на специалния представител на Европейския съюз за Сахел
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 7 декември 2015 г. Съветът прие Решение (ОВППС) 2015/2274 на Съвета (1) за назначаване на г-н Ángel LOSADA FERNÁNDEZ за специален представител на Европейския съюз (СПЕС) за Сахел. Мандатът на СПЕС изтича на 28 февруари 2017 г.
            
         
               (2)
            
            
               Мандатът на СПЕС следва да бъде удължен с още 16 месеца.
            
         
               (3)
            
            
               СПЕС ще изпълнява този мандат в обстановка, която може да се влоши и да попречи на постигането на целите на външната дейност на Съюза, определени в член 21 от Договора,
            
         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   1.   Мандатът на г-н Ángel LOSADA FERNÁNDEZ като СПЕС за Сахел се удължава до 30 юни 2018 г. Съветът може да вземе решение мандатът на СПЕС да бъде прекратен по-рано въз основа на предложение на върховния представител на Съюза по въпросите на външните работи и политиката на сигурност (ВП).
   2.   За целите на мандата на СПЕС Сахел обхваща зоната, която е от първостепенно значение в стратегията на ЕС за сигурността и развитието на Сахел („стратегията“) и нейния регионален план за действие („РПД“), а именно Буркина Фасо, Чад, Мали, Мавритания и Нигер. По въпроси с по-широко регионално отражение СПЕС установява диалог с държавите от басейна на езерото Чад и с други държави и регионални или международни образувания извън Сахел, включително Магреб, Западна Африка и Гвинейския залив, когато това е уместно.
   Член 2
   Цели на политиката
   1.   Мандатът на СПЕС се основава на целта на политиката на Съюза по отношение на Сахел да допринася активно към регионалните и международните усилия за постигане на траен мир, сигурност и развитие в региона. Освен това СПЕС се стреми да повиши качеството, интензивността и въздействието на многостранния ангажимент на Съюза в Сахел.
   2.   СПЕС допринася за развитието и прилагането на всички усилия на Съюза в региона, по-специално в областта на политиката, сигурността и развитието, включително стратегията и нейния РПД, както и за координирането на всички релевантни инструменти за действие на Съюза.
   3.   Приоритет се отдава на Мали и неговото дългосрочно стабилизиране, както и на регионалните аспекти на конфликта там, в координация с делегацията на ЕС и с други релевантни участници, включително държавите членки, Комисията и Европейската служба за външна дейност (ЕСВД).
   4.   Целите на политиката на Съюза следва да бъдат чрез координирано и ефективно използване на всичките ѝ инструменти да насърчи връщането на Мали и неговия народ по пътя на мира, помирението, сигурността и развитието.
   5.   Надлежно внимание се отделя на приноса за укрепване на усилията за координация между страните от региона на Сахел в областите на сигурността и развитието, и по-специално на петте държави (Г-5) от Сахел.
   Член 3
   Мандат
   1.   С оглед постигане на целите на политиката на Съюза по отношение на Сахел, мандатът на СПЕС е:
   
               а)
            
            
               да допринася активно за прилагането на стратегията и нейния РПД и да координира и съдейства за развитието на всеобхватния подход на Съюза към регионалната криза, с оглед засилването на цялостната съгласуваност и ефективност на дейностите на Съюза в Сахел;
            
         
               б)
            
            
               да сътрудничи с всички релевантни участници в региона, правителства, регионални организации, по-специално Г-5 от Сахел, международни организации, гражданското общество и диаспората, включително с всички държави от Магреб и от басейна на езерото Чад, с оглед постигане на целите на Съюза, и да допринася за по-доброто разбиране на ролята на Съюза в Сахел;
            
         
               в)
            
            
               да представлява и да утвърждава интересите и видимостта на Съюза в съответните регионални и международни форуми, включително участието в комитета за наблюдение на изпълнението на мирното споразумение за Мали, както и подпомага цялостно координираните и всеобхватни действия на Съюза в региона, като използва всички релевантни инструменти, включително помощта за развитие, дейностите на държавите членки и подкрепата на Съюза за управлението на кризи и предотвратяването на конфликти посредством военната мисия на Европейския съюз в подкрепа на обучението на въоръжените сили на Мали (EUTM Мали), мисията на Европейския съюз по линия на ОПСО в Мали (EUCAP Sahel Mali) и мисията на Европейския съюз по линия на ОПСО в Нигер (EUCAP Sahel Niger);
            
         
               г)
            
            
               да поддържа тясно сътрудничество с ООН, в частност със специалния представител на генералния секретар за Западна Африка и Сахел, със специалния представител на генералния секретар и ръководител на Интегрираната многостранна мисия на ООН за стабилизиране в Мали (MINUSMA), с Африканския съюз (АС), по-специално с върховния представител на АС за Мали и Сахел, с Г-5 от Сахел, с Икономическата общност на западноафриканските държави, с Комисията за басейна на езерото Чад и с други водещи национални, регионални и международни участници, включително други специални пратеници за Сахел, както и съответните органи в района на Магреб;
            
         
               д)
            
            
               да следи отблизо регионалните и трансграничните измерения на предизвикателствата, пред които е изправен регионът, включително тероризма, организираната престъпност, контрабандата на оръжие, трафика и контрабандата на хора, трафика на наркотици, бежанските и миграционните потоци и свързаните с тях финансови потоци; в тясно сътрудничество с координатора на ЕС за борбата с тероризма да допринася за по-нататъшното прилагане на стратегията на ЕС за борба с тероризма;
            
         
               е)
            
            
               да следи отблизо хуманитарните и политическите последици, както и последиците с оглед на сигурността и развитието, произтичащи от големите бежански и миграционни потоци и свързаните с тях незаконни финансови потоци в региона; при поискване да започне диалог по въпросите на миграцията със съответните участници и да допринася по-общо за политиката на Съюза в областта на миграцията и бежанците по отношение на региона, в съответствие с политическите приоритети на Съюза, с оглед засилване на сътрудничеството, включително по отношение на връщането и обратното приемане; да работи с държавите от Сахел за изпълнение на дейностите, договорени на срещата на върха във Валета през ноември 2015 г., включително Извънредния доверителен фонд на ЕС за стабилност и преодоляване на първопричините за незаконната миграция и разселването на хора в Африка, както и във връзка с рамките за партньорство;
            
         
               ж)
            
            
               да поддържа редовни политически контакти на високо равнище с държавите от региона, които са засегнати от тероризма и международната престъпност, и да гарантира ключовата роля на Съюза в международните усилия за борба с тероризма и международната престъпност. Това включва усилията на Съюза за оказване на по-силна подкрепа на сектора на сигурността чрез регионализиране на мисиите по линия на ОПСО и активно съдействие за изграждането на регионален капацитет, както и осигуряване на адекватно противодействие по отношение на първопричините за тероризма и международната престъпност в Сахел;
            
         
               з)
            
            
               да следи отблизо политическите и свързаните със сигурността и развитието последици от хуманитарните кризи в региона;
            
         
               и)
            
            
               по отношение на Мали: да допринася за стабилизирането на страната, по-специално за пълното възстановяване на конституционния ред и управление на цялата територия и за установяване на надежден национален приобщаващ диалог в общата рамка на мирното споразумение за Мали. Това включва и насърчаване на институционалното изграждане, на реформата на сектора на сигурността и дългосрочното изграждане на мир и помирение и борба с корупцията и безнаказаността в Мали, както и подпомагане на активните и изцяло координирани усилия на Съюза за насърчаване на незабавно изпълнение на мирното споразумение за Мали;
            
         
               й)
            
            
               да допринася, в сътрудничество със СПЕС, за изпълнението на политиката на Съюза в областта на правата на човека в региона, включително насоките на ЕС относно правата на човека, и по-специално насоките на ЕС относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, както и на политиката на Съюза относно жените, мира и сигурността, и да насърчава приобщаването и равенството на половете в процеса на изграждането на държавата, в съответствие с Резолюция 1325 (2000) на Съвета за сигурност на ООН и последващите резолюции относно жените, мира и сигурността, включително Резолюция 2242 (2015). Приносът ще включва наблюдение и доклади за развитието на събитията, както и изготвяне на препоръки в тази област, поддържане на редовни контакти със съответните власти в Мали и в региона, с офиса на прокурора на Международния наказателен съд, със службата на Върховния комисар по правата на човека, както и със защитниците на правата на човека и наблюдателите в региона;
            
         
               к)
            
            
               да наблюдава и докладва за спазването на съответните резолюции на Съвета за сигурност на ООН (СС на ООН), и по-специално резолюции 2056 (2012), 2071 (2012), 2085 (2012), 2100 (2013) и 2295 (2016) на СС на ООН.
            
         2.   За целите на изпълнението на мандата, СПЕС, inter alia:
   
               а)
            
            
               осигурява експертни становища и докладва относно формулирането на позициите на Съюза на регионални и международните форуми, когато е целесъобразно, така че активно да насърчава и укрепва глобалния подход на Съюза спрямо кризата в Сахел;
            
         
               б)
            
            
               проследява и подпомага цялостната координация на всички дейности на Съюза и осъществява тясно сътрудничество със съответните делегации на Съюза.
            
         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
   3.   СПЕС работи в тясна координация с ЕСВД и съответните ѝ отдели, по-специално отдела за Африка.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 март 2017 г. до 30 юни 2018 г., възлиза на 1 840 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Формиране и състав на екипа
   1.   В рамките на мандата на СПЕС и на предоставените финансови средства СПЕС отговаря за сформирането на екип. Екипът включва експерти по специфични въпроси на политиката и сигурността съобразно изискванията на мандата. СПЕС предоставя своевременно на Съвета и Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на персонал, който да работи със СПЕС. Възнаграждението на тези командировани към СПЕС служители се поема съответно от изпращащата държава членка, изпращащата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани да работят със СПЕС.
   3.   Целият командирован персонал остава под административното ръководство съответно на изпращащата държава членка, изпращащата институция на Съюза или ЕСВД и изпълнява задълженията си и действа в интерес на изпълнението на мандата на СПЕС.
   4.   Персоналът на СПЕС е разположен в съответните отдели на ЕСВД или в делегациите на Съюза, така че да се осигури съгласуваност и последователност на дейностите им.
   Член 7
   Привилегии и имунитети на СПЕС и персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на персонала на СПЕС, се договарят с приемащите страни в зависимост от случая. За тази цел държавите членки и ЕСВД предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (2).
   Член 9
   Достъп до информация и логистична подкрепа
   1.   Държавите членки, Комисията, ЕСВД и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза в региона и/или държавите членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън границите на Съюза за оперативни нужди съгласно дял V от Договора, СПЕС предприема всички разумно приложими мерки, в съответствие с мандата си и въз основа на обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:
   
               а)
            
            
               изготвя конкретен план за сигурността въз основа на насоките от ЕСВД, в който се съдържат конкретни физически, организационни и процедурни мерки за сигурност, урежда се управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и се определя план за действие при извънредни обстоятелства и за евакуация;
            
         
               б)
            
            
               гарантира, че целият персонал, разположен извън Съюза, е застрахован за висок риск съобразно условията в района, за който отговаря;
            
         
               в)
            
            
               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, въз основа на степента на риск, определена от ЕСВД за този район;
            
         
               г)
            
            
               гарантира, че се изпълняват всички приети препоръки, направени в резултат на извършваните редовни оценки на сигурността и представя на Съвета, ВП и Комисията писмени доклади за изпълнението им, както и по други въпроси, свързани със сигурността, в рамките на доклада за напредъка и доклада за изпълнението на мандата.
            
         Член 11
   Докладване
   1.   СПЕС представя редовни устни и писмени доклади на ВП и КПС. При необходимост СПЕС докладва и пред работните групи на Съвета. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   2.   СПЕС докладва за най-удачните начини за реализиране на инициативите на Съюза, като например приноса на Съюза към реформите, както и по политическите аспекти на съответните проекти на Съюза за развитие в координация с делегациите на Съюза в региона.
   Член 12
   Координация
   1.   В рамките на стратегията и нейния РПД СПЕС допринася за единството, съгласуваността и ефективността на политическата и дипломатическата дейност на Съюза и съдейства за осигуряване на съгласувано използване на всички инструменти на Съюза и на действията на държавите членки с оглед постигане на целите на политиката на Съюза.
   2.   Дейностите на СПЕС се координират с тези на делегациите на Съюза и на Комисията, както и с дейностите на други СПЕС в региона. СПЕС провежда редовни брифинги за мисиите на държавите членки и делегациите на Съюза в региона.
   3.   На място се поддържат тесни връзки със съответните ръководители на мисиите на държавите членки и на делегациите на Съюза. СПЕС, в тясна координация със съответните делегации на Съюза, осигурява политическо ръководство на място за ръководителите на мисиите EUCAP Sahel Niger и EUCAP Sahel Mali и за командващия мисията EUTM Мали. СПЕС, командващият мисията EUTM Мали и командващият гражданските операции за EUCAP Sahel Niger и EUCAP Sahel Mali се консултират взаимно, когато е необходимо.
   Член 13
   Съдействие по отношение на претенциите
   СПЕС и членовете на персонала на СПЕС съдействат за предоставяне на необходимите елементи за отговор на претенции и задължения, възникнали във връзка с мандатите на предишните СПЕС в Сахел, оказват административна помощ и осигуряват достъп до съответните документи за тази цел.
   Член 14
   Преглед
   Изпълнението на настоящото решение и неговата съгласуваност с други форми на приноса на Съюза за региона подлежат на редовен преглед. До 30 септември 2017 г. СПЕС представя на Съвета, на ВП и на Комисията доклад за напредъка, а до 31 март 2018 г. — цялостен доклад за изпълнението на мандата.
   Член 15
   Влизане в сила
   Настоящото решение влиза в сила в деня на приемането му.
   
      Съставено в Брюксел на 17 февруари 2017 година.
      
         
            За Съвета
         
         
            Председател
         
         E. BARTOLO
      
   
   
      (1)  Решение (ОВППС) 2015/2274 на Съвета от 7 декември 2015 г. за назначаване на специалния представител на Европейския съюз за Сахел (ОВ L 322, 8.12.2015 г., стр. 44).
   
      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).